Kerk sluit sy deur vir vlugtelingeVlugtelinge slaap op die trappe van die Metodiste-kerk in Johannesburg Foto: Austin Andrews, Dokters Sonder Grense Die Metodiste-kerk in sentraal Johannesburg sal teen die einde van Desember sy deur sluit vir vlugtelinge, het die New Age Dinsdag berig. Die kerk bied ŉ tuiste vir vlugtelinge sedert erge xenofobie-aanvalle ŉ paar jaar gelede in Suid-Afrika. Biskop Paul Verryn het gesê hulle sal poog om alternatiewe behuising vir die 500 mense te vind. “Ons is aktief op soek na alternatiewe akkommodasie,” het hy gesê. “Die leierskap het gesê die kerkgebou moet uitsluitlik vir aanbidding gebruik word.” Die vlugtelinge is egter ontevrede met die besluit en het gesê hulle sal die proses teenstaan, aangesien hulle geen ander heenkome het nie en werkloos is. Blessing Mutezo het gesê hy sal teen die proses baklei. “Dink hulle hulle kan ons net uitskop? Ek dink nie so nie. Ons sal wag vir hulle. Hulle het gesê hulle soek ons nie meer hier nie, maar wat van al die ma’s en hul kinders?”